Brøndby IF starter eSport-hold op i FIFA

Man skal kun have været i forbindelse med Brøndby IF i ganske kort tid, før det bliver tydeligt, at fællesskabet er byggestenen i både fodboldklubben og forretningen.

Fællesskabet handler om de stærke bånd mellem moderklub og den professionelle afdeling. Mellem fans og fodboldspillere. Gennem tiderne har begrebet fællesskabet udvidet sig, og i dag er fællesskabet også etableret digitalt.

Denne udvikling får nu Brøndby IF til at accelerere den digitale udvikling yderligere. I de sidste par år har e-sporten fået endnu større tag i ungdommen, og specielt gennem fodboldspillet FIFA fra EA Sports har både professionelle spillere, talenterne i amatørafdelingen og fans af Brøndby IF fundet en måde at dyrke deres fodboldinteresse på ved siden af selve sporten.

Derfor kan vi i dag præsentere Brøndby eSport som en del af Brøndby IF fremadrettet.

- Vi taler ikke om, at vi skaber et nyt forretningsben for Brøndby IF. I hvert fald ikke i første omgang. Det er tænkt som en måde at engagere vores yngre fans endnu mere i Brøndby IF, og så er det for at give både yngre og ældre generationer, der deler en passion for Brøndby IF og FIFA-spillet et fællesskab i FIFA-spillets univers, forklarer Brøndby IF’s marketingchef Thomas Skov Petersen.

- I forhold til strategi 6.4, der blev publiceret i foråret, rammer dette initiativ ned i to af benene i strategien, nemlig digitaliseringen og de mest engagerede fans. Og netop fansene kommer til at spille en vigtig rolle i dette projekt. Med tiden vil vi skabe en fanbaseret organisation med Brøndby eSport, hvor spillerne kan mødes online, i træningslokaler på Brøndby Stadion eller til FIFA-turneringer både nationalt og internationalt, forklarer Thomas Skov Petersen videre.

For at kickstarte projektet er der netop ansat tre af Danmarks bedste og mest talentfulde FIFA-spillere på kontrakt, der kommer til at repræsentere Brøndby eSport til kommende turneringer.

Det er rutinerede Jesper Prang, der er nummer fem på den danske FIFA-rangliste og talenterne Marcus Jørgensen og Wali Kazmi, der er henholdsvis nummer ni og 14 på FIFA-ranglisten.

Ambitionen er, at holdet kan blande sig i toppen af kommende, store FIFA-turneringer.

- Vi har i første omgang valgt at fokusere på FIFA-spillet, fordi fodbold er vores DNA. Der er en klar sammenhæng mellem Brøndby IF’s primære aktivitet og interessen i spillet fra vores fans.

Thomas Skov Petersen glæder sig over FIFA-spillets muligheder i Brøndby-regi.

- FIFA fra EA Sports er det mest populære fodboldspil, og det bringer folk sammen på tværs af køn, religion, alder, geografi og kulturelle bånd. Det harmonerer med Brøndby IF’s vision om at inkludere og bringe folk sammen – nu ikke kun gennem vores aktiviteter i Brøndby IF, men også gennem FIFA-spillet.

eSport er verdens hurtigst voksende sportsgren målt på økonomi og rundede ifølge Deloitte en global omsætning på 3,5 milliarder kroner i 2016. Den eksplosive vækst forventes at fortsætte, og både præmiepenge til turneringer, sponsorater og tv-rettigheder vil øges.

Der investeres kraftigt i FIFA som eSport, og i de kommende år forventes FIFA at være den mest voksende e-sportsdisciplin - både i forhold til præmiepenge og sponsorindtægter.

Første store internationale turnering bliver FUT 17-Ultimate Team Challenge – Regional Final den 6. maj i Madrid, som Marcus ”Marcuzo” Jørgensen forventes at kvalificere sig til. Måske som eneste danske deltager.